Na temelju članka 48. stavka 4. Zakona o predškolskom odgoju i obrazovanju (NN 10/97, 107/07, 94/13, 98/19 i 57/22) članka 34. Statuta Grada Skradina („Službeni vjesnik Šibensko-kninske županije“, broj 3/21, 15/22), Gradsko vijeće Grada Skradina na 14. sjednici održanoj dana 21. ožujka 2023. godine donosi

**ODLUKU**

**o utvrđivanju mjerila za sudjelovanje roditelja u cijeni programa**

**Dječjeg vrtića Skradin**

**Članak 1.**

Ovom se Odlukom utvrđuju mjerila za sudjelovanje roditelja/skrbnika u cijeni programa, osim programa predškole koji je za roditelje besplatan Dječjeg vrtića Skradin, čiji je osnivač Grad Skradin.

**Članak 2.**

Roditelj/skrbnik, neposredni korisnik usluga dužan je sudjelovati u cijeni programa koji ostvaruje njegovo dijete na način utvrđen ovom Odlukom.

**Članak 3.**

Program dječjeg vrtića organizira se, u pravilu, za pet radnih dana tjedno, izuzev u dane praznika i blagdana.

U vrijeme ljetnih praznika, djeca ostvaruju program kroz rad dežurnih skupina, sukladno potrebama roditelja/skrbnika.

**Članak 4.**

Ekonomska cijena programa utvrđuje se za svaku pedagošku godinu prije početka nove pedagoške godine.

Sukladno odredbama članka 17., a u svezi s člankom 93. Zakona o proračunu (NN, 144/21) ekonomsku cijenu, na prijedlog ravnatelja Dječjeg vrtića utvrđuje Upravno vijeće Dječjeg vrtića Skradin uz prethodnu suglasnost izvršnog tijela Grada Skradina.

Ekonomska cijena sukladno članku 42. Državnog pedagoškog standarda predškolskog odgoja i naobrazbe (NN, 63/08 i 90/10) podrazumijeva cijenu smještaja djeteta u vrtiću.

Ekonomska cijena smještaja djeteta u dječjem vrtiću sukladno Državnom pedagoškom standardu predškolskog odgoja i naobrazbe obuhvaća slijedeće vrste troškova:

1. Izdatke za radnike, i to:
* Bruto plaće
* Naknade i materijalna prava radnika
1. Prehranu djece

-2-

1. Uvjete boravka djece, i to:
* Materijalne izdatke
* Energija i komunalije
* Tekuće održavanje objekta i opreme
1. Nabavu namještaja i opreme
2. Nabavu sitnog materijala

Parametri za izračun pune mjesečne (ekonomske) cijene usluge dječjeg vrtića (PMC) izračunava se na osnovu ukupnih godišnjih troškova iz članka 42. Državnog pedagoškog standarda predškolskog odgoja i naobrazbe koji su iskazani u financijskom planu vrtića za tekuću proračunsku godinu (FP) i prosječnog godišnjeg broja korisnika (djece) usluga vrtića (PBD) prema formuli:

PMC = FP : PBD : 12

U utvrđenoj ekonomskoj cijeni programa roditelji/skrbnici participiraju s 28% dok osnivač ustanove sudjeluje u razlici ekonomske cijene u visini od 72% iz svog proračuna.

Ukoliko roditelj/skrbnik ima upisano dvoje djece s prebivalištem na području Grada Skradina u Dječji vrtić Skradin, dodatno se oslobađa u visini od 20% plaćanja troškova boravka djeteta u vrtiću za svako dijete.

Ukoliko roditelj/skrbnik ima upisano troje djece s prebivalištem na području Grada Skradina u Dječji vrtić Skradin, trošak boravka djeteta u vrtiću za prvo i drugo dijete umanjuje se za 20%, a trošak boravka trećeg djeteta u vrtiću u potpunosti preuzima Grad Skradin na teret proračuna Grada.

Tijekom srpnja i kolovoza ako dijete ne pohađa vrtić, a upisano je u redoviti cjelodnevni program rada roditelji/skrbnici djece plaćaju cijenu čuvanja mjesta u iznosu mjesečne cijene za roditelje umanjene za 40%.

**Članak 5.**

Umanjenje sudjelovanja u cijeni programa utvrđuje se:

* Za dijete koje zbog bolesti 30 dana u kontinuitetu i više ne koristi program vrtića, roditelju/skrbniku se iznos mjesečne participacije u cijeni boravka djeteta u vrtiću umanjuje za 40% uz liječničku ispričnicu.
* Za djecu s teškoćama u razvoju koja svakodnevno pohađaju program vrtića (djeca s rješenjem nadležne komisije) roditelji/skrbnici sudjeluju s 50% cijene utvrđenog programa.

-3-

* Za djecu s teškoćama u razvoju koja pohađaju program vrtića (djeca s rješenjem nadležne komisije) u skraćenom trajanju prema preporuci stručne službe roditelji/skrbnici ne sudjeluju u cijeni programa.

**Članak 6.**

Ako su zadovoljene potrebe za upis djece s prebivalištem na području Grada Skradina, Dječji vrtića Skradin može upisati i djecu koja nemaju prebivalište na području Grada Skradina.

Roditelji/skrbnici djece koja nemaju prebivalište na području Grada Skradina plaćaju punu ekonomsku cijenu programa.

Razliku sredstava između pune ekonomske cijene redovitog programa i učešća roditelja/skrbnika u ekonomskoj cijeni programa za dijete koje nema prebivalište na području Grada Skradina, može podmiriti jedinica lokalne samouprave u kojoj dijete ima prebivalište temeljem sporazuma između Dječjeg vrtića i dotične jedinice lokalne samouprave.

Troškove smještaja djece u dječjem vrtiću koja imaju prebivalište na području Grada Skradina snose roditelji/skrbnici djece koja polaze u vrtić uz sufinanciranje Osnivača ustanove u skladu sa zakonom i drugim pravnim aktima.

**Članak 7.**

Ako roditelj/skrbnik ne izvrši obvezu plaćanja u roku od 30 dana od isteka zadnjeg dana dospijeća obveze, Dječji vrtić može otkazati pružanje usluge, a potraživanja naplatiti putem suda.

Dječji vrtić Skradin će otkazati pružanje usluge roditelju/skrbniku čije dijete izostane iz vrtića više od 60 dana, ukoliko roditelj/skrbnik o razlogu izostanka ne izvijesti vrtić.

**Članak 8.**

Roditelj/skrbnik je dužan obavijestiti dječji vrtić o prekidu korištenja usluga najmanje osam dana prije prekida.

Roditelj/skrbnik je dužan dječjem vrtiću podmiriti troškove korištenja usluga do dana prekida.

-4-

**Članak 9.**

Dječji vrtić i roditelj/skrbnik djeteta korisnika usluge sklapaju ugovor o neposrednim pravima i obvezama u skladu s odredbama ove odluke te općeg akta Dječjeg vrtića Skradin.

**Članak 10.**

Ova Odluka stupa na snagu prvog dana od dana objave u „Službenom vjesniku Šibensko-kninske županije“.

KLASA: 601-01/23-01/1

URBROJ: 2182-03-02-23-1

Skradin, 21. ožujka 2023. godine

GRADSKO VIJEĆE

 GRADA SKRADINA

PREDSJEDNICA

 Nadija Zorica, v.r.